Nuwe Tshwane-speaker midde omstredenheid verkies(Foto: Stad Tshwane/Twitter) Die Stad Tshwane se nuwe speaker is ná ’n uitmergelende spesiale sitting van 14 uur lank eindelik verkies net om groot ongelukkigheid te veroorsaak. Raadslid Mncedi Ndzwanana van The African Transformation Movement (ATM) is in die vroeë oggendure van Dinsdag met 105 teenoor 37 stemme tot speaker verkies, nadat die Onafhanklike Verkiesingskommissie (OVK) 69 stemme as bederf verklaar het. Dié stemme was almal ten gunste van Action SA se Kholofelo Morodi, kandidaat van die veelpartykoalisie in Tshwane. Die stemme was egter almal met ’n nommer in plaas van ’n kruisie gemerk. Die koalisievennote (DA, VF Plus, Action SA, ACDP en die IVP) sê nou die stemme was verkeerdelik as bederf verklaar en as die OVK nié die sogenaamde bedorwe stembriewe uitgegooi het nie, sou Morodi met 106 van die 211 stemme geseëvier het. Ndzwanana was die ANC en die EFF se kandidaat vir die amp van speaker. “Ons glo dat OVK-amptenare onder druk van die ANC en die EFF was om hierdie stembriewe uit te gooi om die verkiesing van hul voorkeurspeaker te verseker, sê Jacqui Uys, Tshwane se gesamentlike koukusvoorsitter. Die DA, ActionSA en VF Plus het tydens die tel van die stemme herhaaldelik daarop gewys dat die sogenaamde bedorwe stembriewe die bedoeling van die kieser duidelik aandui. “Daar was geen verwarring of onduidelikheid in die merke nie. Geen stembriewe is ook geskend nie,” wys Uys daarop. Tog het die OVK die 69 stemme as “bederf” geklassifiseer weens die feit dat hulle nie met ’n kruisie gemerk is nie, maar met nommers. Dít ten spyte daarvan dat literatuur van die OVK voorbeelde insluit van stemme wat met nommers uitgebring én wel as geldig beskou is. “Die OVK se besluit is dus ’n gebrekkige een,” sê Uys. Die DA beplan nou om regsadvies in te win. “Sodra ons daarvan voorsien word, sal ons regstappe oorweeg om die OVK-besluit om te keer.” JUST IN: ATM’s Mncedi Ndzwanana elected Speaker of @CityTshwane council. pic.twitter.com/GWQhMThkY8 — City of Tshwane (@CityTshwane) March 13, 2023